Diari Oficial de la Generalitat Valenciana


Sumari del DOGV 9663, del 17-08-2023 (2023/8902)

ORDRE 24/2023, de 10 d'agost, de la Conselleria d'Agricultura, Ramaderia i Pesca, per la qual es regula el procediment d'elaboració i selecció de les estratègies de desenvolupament local participatiu del sector pesquer (EDLP) en el marc del període de programació del Fons Europeu Marítim, de Pesca i Aqüicultura (FEMPA) 2021-2027, i s'aproven conjuntament les bases reguladores i la convocatòria per a la concessió de les ajudes preparatòries per a elaborar-les.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9663

Data del DOGV
:   17-08-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/8902


Data del document
:   10-08-2023

Organisme emissor


Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * legislació

ORDRE 24/2023, de 10 d'agost, de la Conselleria d'Agricultura, Ramaderia i Pesca, per la qual es regula el procediment d'elaboració i selecció de les estratègies de desenvolupament local participatiu del sector pesquer (EDLP) en el marc del període de programació del Fons Europeu Marítim, de Pesca i Aqüicultura (FEMPA) 2021-2027, i s'aproven conjuntament les bases reguladores i la convocatòria per a la concessió de les ajudes preparatòries per a elaborar-les. [2023/8902]  
  
  
Índex  
Preàmbul  
TÍTOL PRELIMINAR.  
Article 1. Objecte  
Article 2. Entitats destinatàries  
Article 3. Règim jurídic  
TÍTOL I. BASES REGULADORES DE L'AJUDA PREPARATÒRIA PER A L'ELABORACIÓ DE LES EDLP  
Capítol I. ASPECTES GENERALS  
Article 4. Ajuda preparatòria per a l'elaboració de les EDLP  
Article 5. Finançament i procediment de concessió de l'ajuda preparatòria  
Article 6. Entitats beneficiàries de l'ajuda preparatòria  
Article 7. Obligacions de les entitats beneficiàries de l'ajuda preparatòria  
Article 8. Despeses no subvencionables  
Article 9. Compatibilitat de les ajudes  
Article 10. Protecció de dades de caràcter personal  
Article 11. Publicitat, transparència, subministrament d'informació i dades obertes  
Article 12. Requisits de notificació, comunicació o exempció  
Capítol II. PROCEDIMENT DE CONCESSIÓ  
Article 13. Òrgans competents  
Article 14. Instrucció del procediment  
Article 15. Comissió d'Avaluació  
Article 16. Avaluació de les sol·licituds  
Capítol III. JUSTIFICACIÓ I PAGAMENT  
Article 17. Justificació de l'acció i sol·licitud de pagament  
Article 18. Pagament de l'ajuda  
Article 19. Bestretes  
Capítol IV. CONTROLS I REINTEGRAMENT D'AJUDA  
Article 20. Actuacions de comprovació, control i inspecció de les ajudes  
Article 21. Reintegrament  
Article 22. Pèrdua o minoració de l'ajuda  
Capítol V. RÈGIM I PROCEDIMENT SANCIONADOR  
Article 23. Responsabilitats i règim sancionador  
TÍTOL II. CONVOCATÒRIA DE L'AJUDA PREPARATÒRIA PER A L'ELABORACIÓ DE LES EDLP  
Article 24. Convocatòria  
Article 25. Finançament i import de l'ajuda preparatòria  
Article 26. Forma i termini de presentació de les sol·licituds  
Article 27. Documentació que ha d'acompanyar la sol·licitud d'ajuda  
Article 28. Documentació que ha d'acompanyar la sol·licitud de pagament  
Article 29. Intensitat i establiment de la quantia de l'ajuda preparatòria  
Article 30. Criteris d'avaluació  
Article 31. Resolució  
Article 32. Notificació  
Article 33. Recurs  
Article 34. Protecció de dades de caràcter personal  
TÍTOL III. PROCEDIMENT DE SELECCIÓ DE LES ESTRATÈGIES DE DESENVOLUPAMENT LOCAL PARTICIPATIU DEL SECTOR PESQUER (EDLP)  
Article 35. Contingut mínim de les estratègies de desenvolupament local participatiu en el sector pesquer (EDLP)  
Article 36. Òrgans competents per a la selecció de les EDLP  
Article 37. Procediment de selecció d'EDLP  
Article 38. Resolució  
Article 39. Notificació  
Article 40. Acceptació  
Article 41. Conveni de col·laboració  
Article 42. Costos de funcionament i animació  
Article 43. Finançament de l'EDLP  
Article 44. Modificació de les EDLP durant el període d'aplicació d'aquesta  
Article 45. Recurs  
Disposició derogatòria única. Derogació de normativa  
Disposició final primera. Habilitació  
Disposició final segona. Entrada en vigor  
  
  
Preàmbul  
  
El Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, estableixen les bases del desenvolupament local participatiu en el capítol II del títol III, establint els grups d'acció local com els instruments bàsics a través dels quals s'implementa aquest desenvolupament mitjançant l'elaboració i posada en pràctica de les estratègies de desenvolupament local participatiu (a partir d'ara, EDLP).  
El Reglament (UE) 2021/1139, del Parlament Europeu i del Consell, de 7 de juliol de 2021, pel qual s'estableix el Fons Europeu Marítim, de Pesca i d'Aqüicultura (a partir d'ara, FEMPA), i pel qual es modifica el Reglament (UE) 2017/1004, preveu el desenvolupament sostenible de les zones pesqueres i aqüícoles seguint el plantejament respecte al desenvolupament local participatiu contingut en el Reglament (UE) 2021/1060, a l'efecte del qual inclou de manera expressa els «grups d'acció local del sector pesquer (a partir d'ara, GALP)» —compostos per representants dels interessos socioeconòmics locals públics i privats, en els quals cap grup d'interés únic controle la presa de decisions— com els instruments que dirigiran el desenvolupament local participatiu mitjançant l'elaboració i posada en marxa de les estratègies de desenvolupament local participatiu.  
El desenvolupament local participatiu s'emmarca en la prioritat 3 del FEMPA amb l'objectiu de «permetre una economia blava sostenible en les zones costaneres, insulars i interiors, i fomentar el desenvolupament de les comunitats pesqueres i aqüícoles».  
El Programa espanyol del Fons Europeu Marítim, de Pesca i d'Aqüicultura 2021-2027 es troba aprovat en virtut de la Decisió d'execució de la Comissió, de 29 de novembre de 2022. De conformitat amb aquest, correspon a cada comunitat autònoma, com a organisme intermedi de gestió (OIG), adoptar els criteris per a la selecció de les EDLP que considere millors segons les seues necessitats i delimitar el contingut de l'ajuda preparatòria. L'import d'aquesta ajuda preparatòria haurà d'establir-se en funció de criteris relatius a la zona, al grup o a les actuacions necessàries per a elaborar i desenvolupar l'estratègia, entre altres. Prèviament, haurà de limitar-se un import mínim i un màxim per a aquesta ajuda.  
Amb data 26 de desembre de 2022, va ser publicada en el Diari Oficial de la Generalitat Valenciana núm. 9497 l'Ordre 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'acció local de pesca (GALP). Els candidats seleccionats es van comprometre a elaborar les estratègies de desenvolupament local en el seu territori. Aquestes estratègies podran centrar-se, tal com s'estableix en el Reglament (UE) 2021/1139, en el sector pesquer o en el sector de l'aqüicultura, o ampliar-se i destinar-se a la diversificació de les comunitats locals.  
La Resolució, de 28 de març de 2023, del director general competent en pesca marítima i aqüicultura, va establir la relació d'entitats seleccionades com a candidates i un finançament indicatiu de l'ajuda preparatòria. En total, es van seleccionar 4 entitats candidates amb un finançament indicatiu de l'ajuda preparatòria.  
Això va suposar la finalització de la primera fase d'implantació del desenvolupament local en el sector pesquer per al període de programació del FEMPA.  
Les entitats candidates resultants d'aquesta primera fase tenen dret a una ajuda preparatòria, prevista en l'article 34 del Reglament (UE) 2021/1060, sense perjudici que l'EDLP siga finalment seleccionada. Aquesta ajuda preparatòria es concedeix per a finançar les despeses generades, a partir del moment de la seua selecció com a candidates, per a l'elaboració de les estratègies i per a aquelles despeses que estiguen directament relacionades amb la seua preparació.  
Per aquest motiu, cal establir les bases que regulen el contingut de les EDLP i el procediment per a avaluar-les i sol·licitar i concedir aquesta ajuda preparatòria.  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència segons el que s'estableix en l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
En virtut del principi de necessitat i eficàcia, el desenvolupament d'aquesta ordre dona resposta a una raó d'interés general, basada en la implantació del desenvolupament local en l'àmbit pesquer a la Comunitat Valenciana i possibilitant el desenvolupament d'una economia blava en les zones costaneres. Per a això, es requereix l'existència d'entitats que desenvolupen estratègies de desenvolupament i el seu reconeixement com a GALP en l'àmbit del FEMPA per a desenvolupar-les en el seu àmbit territorial.  
En virtut del principi de proporcionalitat, aquesta ordre conté la regulació imprescindible per a atendre aquesta necessitat. En virtut del principi d'eficiència i amb l'objectiu d'agilitar-ne la tramitació racionalitzant els recursos públics, s'ha plantejat conjuntament en aquesta mateixa ordre la selecció de les estratègies de desenvolupament local participatiu del sector pesquer (EDLP), i la regulació de les bases i la convocatòria de l'ajuda preparatòria per a l'elaboració d'aquestes estratègies.  
A fi de garantir el principi de seguretat jurídica, aquesta ordre s'exercirà de manera coherent amb la resta de l'ordenament jurídic, nacional i de la Unió Europea, generant un marc normatiu estable, predictible, integrat, clar i de certitud.  
En aplicació del principi de transparència, el projecte d'ordre s'ha sotmés a tots els tràmits i les consultes preceptives a fi de possibilitar que els potencials destinataris tingueren una participació activa en l'elaboració d'aquesta ordre.  
El resultat d'aquest procediment serà la selecció final de les estratègies que s'implantaran en els seus respectius territoris i el reconeixement de les entitats que les han elaborades com a grups d'acció local de pesca (GALP), una vegada hagen signat el conveni que les emmarca com a entitats col·laboradores dependents de l'organisme intermedi de gestió.  
La Comunitat Valenciana, tal com estableix el seu Estatut d'Autonomia en l'article 49.1 17a, té atribuïda la competència exclusiva de la Generalitat en les matèries de «Pesca en aigües interiors, marisqueig, aqüicultura, caça i pesca fluvial i lacustre. Confraries de pescadors». Així mateix, tal com estableix l'article 61.3 d, la Comunitat Valenciana té la competència exclusiva per al desenvolupament i l'execució de les normes i disposicions europees en l'àmbit de les seues competències, corresponent a la Conselleria d'Agricultura, Ramaderia i Pesca la gestió de les ajudes comunitàries en aquesta matèria.  
A la vista de la proposta de la Direcció General de Pesca, òrgan directiu que té atribuïdes les funcions relatives a l'execució de la política pesquera comunitària, així com la gestió del Fons Europeu Marítim, de Pesca i d'Aqüicultura.  
Vistos els preceptes legals esmentats, la Llei 39/2015, d'1 d'octubre, del procediment administratiu comú, i altres normes de general i pertinent aplicació.  
Havent complit els tràmits d'audiència i informació pública del projecte d'ordre, i havent complit els tràmits d'informe previ preceptiu de l'Advocacia General de la Generalitat i de la Intervenció Delegada conforme a l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions a l'empara del que es disposa en aquest article, en relació amb el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 126/2023, de 4 d'agost del Consell, de modificació de determinats aspectes del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, fent ús de les facultats que em confereix l'article 28 de la Llei 5/1983, de 30 de desembre, del Consell, i oït el Consell Jurídic Consultiu de la Comunitat Valenciana,  
  
  
  
ORDENE  
  
Títol preliminar  
  
Article 1. Objecte  
Aquesta ordre té per objecte regular el procediment d'elaboració i selecció de les estratègies de desenvolupament local participatiu del sector pesquer (a partir d'ara, EDLP) que contribuïsquen al desenvolupament d'una economia blava sostenible a la Comunitat Valenciana, en el marc del període de programació del Fons Europeu Marítim, de Pesca i Aqüicultura (FEMPA) 2021-2027, i aprovar conjuntament les bases reguladores i la convocatòria per a la concessió de les ajudes preparatòries per a la seua elaboració.  
  
Article 2. Entitats destinatàries  
Les entitats seleccionades com a candidates per a l'elaboració d'EDLP mitjançant la Resolució, de 28 de març de 2023, del director general competent en pesca marítima i aqüicultura, que compleixen els requisits establits en l'Ordre 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'acció local de pesca (GALP), entre els quals figuren en l'article 7.3 «d) Compromís de l'organització de preparar una EDLP i ser reconeguda com a GALP si és el cas»  
Les EDLP s'ajustaran al que s'estableix en l'article 35 d'aquesta ordre i d'acord amb el contingut indicat en el model d'EDLP, que estarà disponible en la seu electrònica de la Generalitat Valenciana.  
  
Article 3. Règim jurídic  
L'ajuda preparatòria per a l'elaboració de les EDLP es regirà, sense perjudici de les previsions contingudes en aquesta ordre, per les següents normes:  
1. Reglament (UE) 2021/1060, del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats. A partir d'ara, RDC.  
  
2. Reglament (UE) 2021/1139, del Parlament Europeu i del Consell, de 7 de juliol de 2021, pel qual s'estableix el Fons Europeu Marítim, de Pesca i d'Aqüicultura, i pel qual es modifica el Reglament (UE) 2017/1004. A partir d'ara, RFEMPA  
3. Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió  
4. Reglament d'execució (UE) 2022/79, de la Comissió, de 19 de gener de 2022, pel qual s'estableixen disposicions d'aplicació del Reglament (UE) 2021/1139, del Parlament Europeu i del Consell, pel que fa al registre, la transmissió i la presentació de les dades sobre l'execució de cada operació  
5. Reglament delegat (UE) 2022/2181, de la Comissió, de 29 de juny de 2022, pel qual es completa el Reglament (UE) 2021/1139, del Parlament Europeu i del Consell, relatiu al Fons Europeu Marítim, de Pesca i d'Aqüicultura, pel que fa a les dates d'inici i els períodes de temps, en relació amb la inadmissibilitat de les sol·licituds d'ajuda  
6. Programa espanyol del Fons Europeu Marítim, de Pesca i d'Aqüicultura per a Espanya 2021-2027 (a partir d'ara, PO) aprovat per Decisió d'execució, de la Comissió, de 29 de novembre de 2022.  
7. Criteris de selecció per a la concessió de les ajudes del Programa del FEMPA aprovats pel Comité de Seguiment del Programa FEMPA 2021-2027.  
8. Ordre 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'acció local de pesca (GALP).  
  
  
TÍTOL I.  
Bases reguladores de l'ajuda preparatòria   
per a l'elaboració de les edlp  
  
Capítol I  
Aspectes generals  
  
Article 4. Ajuda preparatòria per a l'elaboració de les EDLP  
1. Les entitats que resulten seleccionades com a candidates per a l'elaboració de les EDLP de conformitat amb el que es disposa en l'Ordre 9/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, podran resultar beneficiàries de l'ajuda preparatòria per a l'elaboració de les EDLP prevista en l'article 34.1a de l'RDC, en els termes i les condicions establits en aquesta ordre.  
Aquestes entitats podran tindre dret a l'ajuda preparatòria amb independència que l'estratègia se seleccione posteriorment per al seu finançament o no.  
2. L'ajuda preparatòria es concedirà en concepte de subvenció, estant subjecte el seu règim jurídic a les presents bases reguladores.  
3. Es consideraran elegibles les despeses efectuades a partir de l'endemà de la data de la resolució que determine les entitats candidates a elaborar una EDLP i fins a la data de finalització de l'acció fixada en la resolució de concessió d'aquesta. Els treballs de l'ajuda preparatòria no podran estar finalitzats en el moment de sol·licitar l'ajuda.  
  
4. L'import de l'ajuda preparatòria podrà cobrir les despeses necessàries per a la creació de capacitats, la formació i l'establiment de xarxes amb la intenció de la preparació i posada en pràctica d'una EDLP, i s'atorgaran tenint en compte el que es disposa en l'RDC i en el Programa espanyol del FEMPA, podent ser objecte de l'ajuda:  
a) Formació per a les parts interessades.  
b) Estudis en la zona objecte de l'estratègia que es vol implementar.  
c) L'elaboració de l'estratègia, incloent-hi els costos d'assessorament i d'accions relacionades amb les consultes a les parts interessades.  
  
d) Sufragar costos administratius d'una organització que sol·licita ajuda durant la fase preparatòria.  
e) Suport a xicotets projectes pilot.  
  
Article 5. Finançament i procediment de concessió de l'ajuda preparatòria  
1. Les ajudes regulades en aquesta ordre estaran cofinançades pel Fons Europeu Marítim, de Pesca i d'Aqüicultura i la Generalitat Valenciana en els percentatges que es determinen en el Programa espanyol del FEMPA, aprovat per Decisió d'execució, de la Comissió, de 29 de novembre de 2022.  
2. Les ajudes es concediran en règim de concurrència competitiva.  
  
  
Article 6. Entitats beneficiàries de l'ajuda preparatòria  
1. Podran ser beneficiàries de l'ajuda preparatòria per a l'elaboració d'una EDLP les organitzacions o agrupacions seleccionades com a candidates mitjançant la Resolució, de 28 de març de 2023, del director general competent en matèria de pesca marítima i aqüicultura que presenten una EDLP.  
Serà requisit indispensable per a sol·licitar-ne el pagament la presentació d'una EDLP que s'ajuste als requisits de l'article 35 d'aquesta ordre i es presenten seguint el contingut indicat en el model d'EDLP, que estarà disponible en la seu electrònica de la Generalitat Valenciana, encara que l'EDLP no siga finalment seleccionada per a la seua aplicació.  
2. No podran obtindre la condició de beneficiària de l'ajuda preparatòria aquelles entitats en les quals concórrega alguna de les següents circumstàncies:  
a) Els operadors o les entitats que es troben en algun dels supòsits establits en l'article 11.1 de l'RFEMPA, durant un període de temps determinat, establit de conformitat amb els annexos I, II, III i IV del Reglament delegat (UE) 2022/2181.  
Si qualsevol de les situacions a què es fa referència es produeixen durant el període comprés entre la presentació de la sol·licitud d'ajudes i els cinc anys següents a la realització del pagament final, es recuperarà de l'operador el suport concedit pel FEMPA en resposta a aquesta sol·licitud, de conformitat amb l'article 44 del Reglament (UE) 2021/1139 i l'article 103 del Reglament (UE) 2021/1060.  
b) Els operadors o entitats que es troben en algun dels supòsits establits en l'article 11.3 de l'RFEMPA, durant un període de temps determinat, establit de conformitat amb els annexos I, II, III i IV del Reglament delegat (UE) 2022/2181 i l'apartat 4 dels criteris de selecció per a la concessió de les ajudes del Programa del FEMPA aprovats pel Comité de Seguiment del Programa FEMPA 2021-2027.  
  
c) Els operadors o les entitats en els quals concórreguen qualsevol dels supòsits de l'article 13 de la Llei 38/2003, de 17 de novembre, general de subvencions.  
  
Article 7. Obligacions de les entitats beneficiàries de l'ajuda preparatòria  
Les entitats beneficiàries hauran de complir amb les obligacions imposades per l'RDC, l'RFEMPA i l'article 14 de la Llei 38/2003, de 17 de novembre, general de subvencions. En particular, hauran de complir el següent:  
a) Fer l'activitat o adoptar el comportament que fonamenta la concessió d'aquesta en els termes i terminis establits.  
b) Justificar la subvenció concedida en els termes previstos en la normativa reguladora de les ajudes, així com el compliment dels requisits i les condicions, la realització de l'activitat i el compliment de la finalitat que determinen la concessió o el gaudi de la subvenció.  
  
c) Assumir les responsabilitats que pogueren derivar-se de la realització de l'activitat.  
d) Sotmetre's a les actuacions de comprovació i seguiment que haja d'efectuar l'òrgan concedent, així com a qualssevol altres actuacions de comprovació o control financer que hagen d'efectuar els òrgans de control competents, tant autonòmics com nacionals o comunitaris.  
  
e) Comunicar a l'òrgan concedent l'obtenció de subvencions per a la mateixa finalitat procedents de qualsevol administració o ens públic o privat, nacional o internacional. Aquesta comunicació s'ha d'efectuar en el moment en què es conega i, en tot cas, abans de la justificació de l'aplicació donada als fons percebuts.  
f) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social, en la forma que es determine reglamentàriament,  
g) Comunicar a l'òrgan concedent qualsevol modificació de circumstàncies tant objectives com subjectives que afecten algun dels requisits o de les condicions de l'ajuda.  
h) Disposar d'un sistema de comptabilitat específic per a les transaccions relacionades amb l'operació subvencionada o, si és el cas, assignar un codi comptable adequat per a aquestes.  
i) Disposar i conservar els llibres comptables, registres diligenciats i altres documents degudament auditats en els termes exigits en la legislació mercantil i sectorial aplicable a l'entitat beneficiària en cada cas, així com quants estats comptables i registres específics siguen exigits per la normativa reguladora de les ajudes, en el cas que puguen ser objecte de comprovació i control, a fi de garantir l'adequat exercici d'aquestes facultats.  
j) Conservar els documents justificatius relacionats amb les despeses subvencionades pel FEMPA durant un termini de cinc anys a partir del 31 de desembre de l'any en què l'autoritat de gestió efectue l'últim pagament a l'entitat beneficiària d'acord amb el que s'estableix en l'article 82 de l'RDC.  
k) Reintegrar, si és el cas, les quantitats percebudes, així com l'interés de demora corresponent, en els termes previstos en els articles 36 i 37 de la Llei 38/2003, de 17 de novembre, general de subvencions, i en l'article 172 de la Llei 1/2015, de 6 de febrer, de la Generalitat.  
  
l) Complir les obligacions d'informació, publicitat i transparència indicades en l'article 25 d'aquesta ordre.  
m) Sotmetre's a les actuacions de control financer previstes en els articles 113 i següents de la Llei 1/2015, de 6 de febrer, de la Generalitat, i en els articles 44 i següents de la Llei 38/2003, de 17 de novembre, general de subvencions, així com les que puguen dur a terme la Generalitat i altres òrgans de control.  
n) Complir amb la norma sobre integració de persones amb discapacitat o, si és el cas, l'exempció, d'acord amb el que es disposa en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Article 8. Despeses no subvencionables  
1. Per al cofinançament de l'ajuda preparatòria a càrrec del FEMPA, és necessari que els treballs necessaris per a la preparació de les estratègies no estiguen finalitzats en el moment de sol·licitar les ajudes preparatòries.  
2. A més, no seran subvencionables els costos establits en l'article 64 de l'RDC i en l'article 13 de l'RFEMPA.  
  
Article 9. Compatibilitat de les ajudes  
1. L'import de l'ajuda concedida no podrà ser, en cap cas, de tal quantia que, aïlladament o en concurrència amb subvencions, ajudes, ingressos o recursos per a la mateixa finalitat, supere el cost de l'activitat subvencionada.  
2. Una operació podrà rebre ajuda d'un o més fons o d'un o més programes i d'altres instruments de la Unió. En tals casos, la despesa declarada en una sol·licitud de pagament per a un dels fons no haurà de declarar-se amb cap dels següents fins:  
a) per a aconseguir ajuda d'un altre fons o instrument de la Unió;  
b) per a aconseguir ajuda del mateix fons en el marc d'un altre programa.  
L'import de la despesa que ha de consignar-se en una sol·licitud de pagament d'un fons podrà ser calculat per a cada fons i per al programa o programes de què es tracte a prorrata, de conformitat amb el document en el qual s'establisquen les condicions de l'ajuda.  
  
Article 10. Protecció de dades de caràcter personal  
1. La gestió de les ajudes que preveuen aquestes bases comporta el tractament de dades de caràcter personal, que cal complir amb les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En el disseny dels formularis de sol·licitud i aportació documental, i en les publicacions i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció a dany accidental, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.  
  
Article 11. Publicitat, transparència, subministrament d'informació i dades obertes  
1. L'acceptació per part de les entitats beneficiàries del finançament de les ajudes regulades en aquesta ordre implica l'acceptació de la seua inclusió en la llista d'operacions que serà publicada per l'autoritat de gestió de conformitat amb l'article 60 de l'RFEMPA.  
2. Els beneficiaris del FEMPA assumiran les obligacions de conformitat amb l'article 50 de l'RDC, que es resumeixen a continuació:  
a) en el lloc web oficial del beneficiari, quan aquest lloc web existisca, i en els seus comptes en els mitjans socials, faran una breu descripció de l'operació, de manera proporcionada en relació amb el nivell de l'ajuda, amb els seus objectius i resultats, i destacaran l'ajuda financera de la Unió;  
b) proporcionaran una declaració que destaque l'ajuda de la Unió de manera visible en documents i materials de comunicació relacionats amb l'execució de l'operació, destinats al públic o als participants;  
  
c) per a les operacions el cost total de les quals siga superior a 100.000 euros, s'exhibiran plaques o tanques publicitàries resistents en un lloc ben visible per al públic, en les quals figure l'emblema de la Unió, de conformitat amb les característiques tècniques que figuren en l'annex IX de l'RDC, tan prompte com comence l'execució física d'operacions que impliquen inversions físiques o s'instal·len els equips que s'hagen adquirit.  
d) per a les operacions que no s'incloguen en la lletra c, exhibiran en un lloc ben visible per al públic almenys un cartell de grandària mínima A3 o una pantalla electrònica equivalent amb informació sobre l'operació en què es destaque l'ajuda dels fons.  
e) per a les operacions d'importància estratègica i les operacions el cost total de les quals siga superior a 46.982.560 euros, organitzaran una activitat o acte de comunicació, segons convinga, i faran participar la Comissió i l'autoritat de gestió responsable en el seu moment oportú.  
  
3. A més, en compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei General de Subvencions, els subjectes beneficiaris de la subvenció hauran de complir les següents obligacions de transparència:  
a) Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
1r) Perceben durant el període d'un any ajudes o subvencions públiques en una quantia superior a 100.000 euros.  
2n) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
3r) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà per mitjà de la pàgina web de l'entitat, o bé mitjançant la plataforma TEP-Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
b) Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
c) Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022, de 13 d'abril.  
d) Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que  
siga possible, com a conjunt de dades obertes  
4. Quan el beneficiari no complisca amb les seues obligacions previstes en aquest article, i si no s'han adoptat mesures correctores, l'autoritat de gestió haurà d'aplicar mesures, tenint en compte el principi de proporcionalitat, i cancel·larà fins a un màxim del 3 % de l'ajuda del FEMPA a l'operació de què es tracte, per a la qual cosa s'instruirà expedient administratiu en el qual, en tot cas, es donarà audiència a l'interessat.  
  
Article 12. Requisits de notificació, comunicació o exempció  
D'acord amb el que s'estableix en l'article 10 de l'RFEMPA, del Parlament Europeu i del Consell, de 7 de juliol de 221, relatiu al Fons Europeu Marítim, de Pesca i d'Aqüicultura (FEMPA), els articles 107, 108 i 109 del TFUE seran aplicables a les ajudes concedides pels estats membres a les empreses del sector pesquer i del sector de l'aqüicultura. No obstant això, no seran aplicables als pagaments efectuats pels estats membres en virtut del Reglament FEMPA dins de l'àmbit d'aplicació de l'article 42 del TFUE.  
Les ajudes previstes en aquesta ordre no preveuen com a beneficiari empreses, motiu pel qual no és necessari articular el sistema d'ajudes d'estat.  
  
  
Capítol II  
Procediment de concessió  
  
Article 13. Òrgans competents  
1. La instrucció del procediment per a la concessió de l'ajuda preparatòria correspondrà a la secció de pesca marítima de la direcció territorial de la conselleria competent en pesca marítima i aqüicultura en l'àmbit territorial de la qual estiga situat el domicili social de l'entitat sol·licitant, que podrà realitzar d'ofici quantes actuacions estime necessàries amb vista a la determinació, el coneixement i la comprovació de les dades en virtut de les quals haja de formular l'informe de subvencionalitat.  
2. La comissió d'avaluació haurà d'ordenar les sol·licituds en funció de la puntuació obtinguda segons els criteris de puntuació descrits en l'article 16 d'aquesta ordre i elevar la proposta de resolució a l'òrgan competent per a la resolució.  
3. Es delega en la persona titular de la direcció general amb competències en pesca marítima la resolució i concessió de l'ajuda preparatòria.  
4. La secció de pesca marítima de la direcció territorial en l'àmbit territorial de la qual estiga situat el domicili social de l'entitat sol·licitant, després de realitzar les comprovacions relatives a la sol·licitud de pagament, elevarà proposta de pagament de l'ajuda o de denegació.  
5. Es delega en la persona titular de la direcció general amb competències en pesca marítima la resolució sobre el pagament de l'ajuda preparatòria.  
6. Segons el que es disposa en l'article 61 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (el denominat Reglament financer), els òrgans que intervenen en el procediment per a la concessió i el pagament de l'ajuda preparatòria hauran d'adoptar les mesures oportunes per a evitar conflictes d'interessos en les funcions que estiguen sota la seua responsabilitat, així com adoptar les mesures oportunes per a fer front a les situacions que puguen ser percebudes objectivament com a conflictes d'interessos. Per a això se'ls exigirà la signatura d'una declaració d'absència de conflicte d'interessos (DACI).  
  
Article 14. Instrucció del procediment  
1. El procediment per a la concessió de subvencions s'iniciarà d'ofici mitjançant la publicació de la convocatòria en el Diari Oficial de la Generalitat Valenciana.  
2. La secció de pesca marítima de la direcció territorial que corresponga pel seu àmbit territorial haurà de revisar les sol·licituds presentades d'acord amb el que indica l'article 27 d'aquesta ordre, podent requerir a les entitats sol·licitants tota la informació que considere necessària, que haurà de ser remesa en el termini màxim de deu dies hàbils.  
3. En el cas que la sol·licitud no reunisca els requisits exigits o no s'acompanyen els documents preceptius, es requerirà que l'entitat interessada, en un termini de deu dies, esmene la falta o acompanye els documents, amb la indicació que, en cas de no fer-ho, es considerarà que desisteix de la seua petició, amb resolució prèvia que haurà de ser dictada en els termes previstos en l'article 68, apartat 1, de la Llei 39/2015, d'1 d'octubre, del procediment administratiu comú.  
4. En el cas de no ser acceptada la sol·licitud de l'entitat interessada o hi haja incompliment d'algun requisit, la secció de pesca marítima, abans d'elevar la seua proposta, haurà de donar tràmit d'audiència a l'entitat interessada, concedint un termini de deu dies perquè al·legue el que considere convenient, d'acord amb el que s'estableix en l'article 82 de la Llei 39/2015, d'1 d'octubre, del procediment administratiu comú.  
  
5. La persona que ocupe la direcció territorial de la conselleria competent en matèria de pesca marítima i aqüicultura, una vegada vist l'informe de la secció de pesca marítima, haurà de remetre l'expedient complet juntament amb l'informe de subvencionabilitat corresponent a la direcció general competent en pesca marítima i aqüicultura, a l'efecte d'avaluar les sol·licituds en conjunt i emetre la resolució que siga procedent en el termini de quatre mesos a comptar des de l'endemà de la finalització del termini de presentació de sol·licituds d'ajuda.  
6. En l'informe de subvencionabilitat s'haurà de manifestar que la documentació presentada és correcta i el sol·licitant compleix amb els requisits per a ser-ne beneficiari. A més, s'inclourà la proposta de valoració obtinguda d'acord amb els criteris de puntuació establits en l'article 16 d'aquesta ordre.  
  
Article 15. Comissió d'Avaluació  
1. Les sol·licituds que complisquen amb els requisits exigits en aquesta ordre seran ordenades en funció de la valoració inclosa en l'informe de subvencionabilitat per una comissió d'avaluació, creada a aquest efecte, composta per la persona titular de la subdirecció general amb competència en pesca marítima i aqüicultura, que la presidirà, la persona titular de la Prefectura de Servei d'Ordenació del Sector Pesquer i la persona titular de la Prefectura de Secció d'Ordenació Pesquera en qualitat de vocals, actuant, a més, una d'elles com a secretari.  
2. En cas de vacant, absència o malaltia, se substituiran aquests membres pels tècnics adscrits a la conselleria competent en pesca marítima i aqüicultura, que seran designats per la persona titular de la direcció general competent en matèria de pesca marítima i aqüicultura.  
  
3. Aquesta comissió d'avaluació haurà d'ajustar el seu funcionament a les previsions establides per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic.  
4. La comissió d'avaluació tindrà una composició equilibrada entre homes i dones, tenint en compte les persones titulars i suplents que puguen ser designades.  
5. La comissió d'avaluació podrà recaptar quants informes, dades i documents estime convenient per a resoldre els dubtes que es presenten i prendre els acords necessaris.  
6. La comissió d'avaluació haurà de revisar la puntuació proposada en l'informe de subvencionabilitat per la direcció territorial competent i ordenar els expedients de major a menor segons la puntuació obtinguda, assignant l'import d'ajuda proposat segons el que indica l'article 29 d'aquesta ordre.  
7. La comissió d'avaluació haurà d'elevar la proposta de resolució de concessió a l'òrgan competent per a la seua resolució en el termini màxim de 15 dies des de la recepció. En la proposta de resolució de concessió s'expressarà la relació de sol·licitants per als quals es proposa la concessió de la subvenció i la seua quantia, així com, i de manera expressa, la desestimació de la resta de sol·licituds, així com aquelles sol·licituds que hagueren sigut inadmeses a tràmit.  
  
Article 16. Avaluació de les sol·licituds  
1. Per a l'avaluació i l'assignació de l'ajuda preparatòria es tindrà en compte, a més de la informació presentada juntament amb el model de sol·licitud, la documentació presentada per l'entitat per a ser seleccionada com a entitat candidata per a preparar una EDLP en relació amb l'Ordre 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'acció local de pesca (GALP)  
2. L'avaluació es farà seguint els següents criteris de puntuació:  
  
a) Relatius a la zona proposada. Com a màxim es podran aconseguir 20 punts a través dels següents criteris:  
1r) Nombre de ports pesquers marítims inclosos en el territori d'aplicació de l'EDLP......1 punt/port. Màxim: 5 punts.  
2n) Nombre de confraries de pescadors en el territori d'aplicació de l'EDLP …1 punt / confraria. Màxim: 5 punts.  
3r) Població afectada per l'EDLP. El cens dels municipis integrants del territori d'acció de l'EDLP que s'obtindrà sobre la base de la informació del Banc de dades territorial del portal estadístic de la Generalitat Valenciana. Xifres oficials de població dels municipis espanyols: Revisió del padró municipal (https://bdt.gva.es/bdt/res\_optimo.php).  
  
Per a unitats poblacionals diferents del municipi, es consultarà la base de dades de l'INE (https://www.ine.es/dyngs/INEbase/es/operacion.htm'c=Estadistica\_C&cid=6741618068188&menu=resultados&secc=3152409989581&idp=2352004201603)  
En el cas de requerir informació de la qual no es dispose en aquestes fonts, es recorrerà a altres fonts oficials com ara fonts d'àmbit local.  
  
S'assignarà 1 punt / 10.000 habitants. Màxim 10 punts.  
b) Característiques del grup. Com a màxim es podrà aconseguir 15 punts a través dels següents criteris:  
1r) Representativitat del sector pesquer. Es comptabilitzaran les organitzacions de productors de peix, associacions de pescadors, d'aqüicultors, entitats associatives del sector pesquer extractiu professional i entitats pertanyents al sector transformador i al comercialitzador. S'obtindrà 1 punt per entitat participant. Per a valorar aquest apartat, les organitzacions i entitats associatives hauran de constar en la relació de socis de l'entitat candidata i estar inscrites en el registre corresponent. Màxim: 5 punts.  
No es tindran en compte les confraries comptabilitzades en l'apartat a relatiu a la zona proposada, subapartat 2n) Nombre de confraries.  
2n) Experiència en gestió de programes de desenvolupament local i diversificació econòmica. Si els sol·licitants compten amb experiència prèvia en la gestió de programes de desenvolupament local en el marc del Fons Europeu Marítim i Pesquer en períodes de programació anteriors, se'ls atorgarà 10 punts; si tenen experiència en la gestió de programes de desenvolupament local en el marc d'altres fons estructurals i d'inversió europeus en períodes de programació anteriors, se'ls atorgarà 5 punts; si no tenen cap experiència en la gestió de programes de desenvolupament local, se'ls atorgarà 0 punts. L'experiència s'acreditarà a través del Conveni de col·laboració del grup d'acció local amb la Generalitat per a l'aplicació de l'EDLP en períodes anteriors.  
  
c) Actuacions necessàries per a elaborar i desenvolupar l'estratègia. Com a màxim es podran aconseguir 10 punts a través dels següents criteris:  
A través de la formació del personal tècnic del grup o de l'assessorament tècnic extern per a l'elaboració de l'EDLP.  
S'atorgarà un màxim de 10 punts a raó d'un 1 punt per cada 60 hores de formació dirigida a la gestió i promoció del desenvolupament local, o per cada 60 hores d'assessorament tècnic extern la finalitat del qual siga l'elaboració de l'EDLP.  
Per a poder valorar les actuacions incloses en aquest apartat, s'haurà de tindre en compte el que s'indica en la memòria presentada amb la sol·licitud d'ajuda, en què s'indiquen els cursos de formació que rebrà el personal tècnic, el seu contingut, les hores de formació, el cronograma i el pressupost previst o la previsió de l'assessorament extern en el qual s'incloga la descripció i el pressupost d'aquest.  
Respecte a la formació del personal tècnic, es valoraran els cursos de formació i perfeccionament, el contingut dels quals estiga relacionat amb la gestió i promoció del desenvolupament local, que hagen sigut convocats o homologats per qualsevol centre formatiu o organisme públic de formació.  
Per a justificar la formació del personal tècnic en la fase de pagament, haurà de presentar-se el títol oficial o el certificat d'aprofitament emés pel centre formatiu o organisme públic de formació, juntament amb la factura original i el justificant de pagament.  
La justificació de l'assessorament extern en la fase de pagament es realitzarà a través de la presentació d'un certificat signat per l'empresa o la persona que ha realitzat l'assessorament extern, en què es detallen els treballs i les hores que han sigut necessàries per a dur-lo a terme, junt amb la factura original i el justificant de pagament.  
  
  
Capítol III  
Justificació i pagament  
  
Article 17. Justificació de l'acció i sol·licitud de pagament  
1. El termini per a la presentació de la justificació i la sol·licitud de pagament serà de 10 dies a partir de la data de finalització de l'acció fixada en la resolució de concessió. Transcorregut el termini sense que s'haja presentat la justificació i sol·licitud de pagament, la secció de pesca marítima de la direcció territorial de la conselleria competent en pesca marítima i aqüicultura haurà d'emetre resolució en la qual es considere transcorregut el termini. Aquesta resolució es notificarà a l'interessat en els termes previstos en els articles 40 i següents de la Llei 39/2015, d'1 d'octubre, del procediment administratiu comú, sense poder ser admeses a tràmit les sol·licituds presentades amb posterioritat.  
2. Les entitats candidates per a l'elaboració de les estratègies de desenvolupament local participatiu, de conformitat amb el que s'estableix en l'article 14 de la Llei 39/2015, d'1 d'octubre, del procediment administratiu comú, estan obligades a relacionar-se amb la Generalitat a través de mitjans electrònics, per la qual cosa hauran de presentar la sol·licitud telemàticament a través de la seu electrònica de la Generalitat Valenciana.  
En el cas que alguna de les entitats sol·licitants presente la seua sol·licitud presencialment, se li requerirà perquè l'esmene a través de la seua presentació electrònica en els termes previstos en l'article 68.4 de l'esmentada Llei 39/2015, del procediment administratiu comú, d'1 d'octubre. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
  
3. L'òrgan gestor té la facultat per a fer els controls que considere necessaris per a comprovar les dades que justifiquen la selecció de les entitats beneficiàries i d'inspeccionar les actuacions per a comprovar que es compleix amb els requisits i els compromisos establits en aquestes bases reguladores i la resta de normativa d'aplicació. A més, d'acord amb el que s'estableix en la disposició addicional huitena de la Llei orgànica 3/2018, de 5 de desembre, i en l'article 4 de la Llei 40/2015, d'octubre, l'òrgan gestor podrà verificar aquelles dades manifestades per les entitats interessades amb la finalitat de comprovar-ne l'exactitud.  
  
4. Mitjançant la presentació de la sol·licitud de pagament, el sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, quedant a la disposició de la Generalitat per a la presentació, comprovació, control i inspecció posteriors que s'estimen oportuns.  
  
Article 18. Pagament de l'ajuda  
1. La secció de pesca marítima de la direcció territorial de la conselleria competent en pesca marítima i aqüicultura analitzarà i comprovarà la documentació presentada amb la sol·licitud de pagament.  
2. Si la documentació fora incompleta o tinguera errors corregibles, es requerirà que els sol·licitants, en el termini de 10 dies hàbils, esmenen la falta o acompanyen els documents preceptius, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú.  
3. En el cas de no ser acceptada la sol·licitud de pagament de l'interessat o hi haja incompliment de requisits, o en cas que el cost acceptat per al pagament siga inferior a l'aprovat, la secció de pesca marítima, abans d'elevar la seua proposta, haurà de donar tràmit d'audiència a l'interessat, concedint-li un termini de 10 dies perquè al·legue el que considere convenient, d'acord amb el que s'estableix en l'article 82 de la Llei 39/2015, d'1 d'octubre, del procediment administratiu comú.  
4. El director territorial de la conselleria competent en pesca marítima i aqüicultura, vist l'informe de la secció de pesca marítima, haurà de remetre la sol·licitud de pagament i la documentació corresponent, juntament amb la proposta de resolució de pagament, a la direcció general competent en pesca marítima i aqüicultura, a l'efecte d'emetre la resolució que siga procedent en el termini màxim de 15 dies des de la recepció.  
5. Les propostes de pagament no creen cap dret a favor del beneficiari proposat davant de l'Administració.  
6. Es delega en la direcció general competent en pesca marítima i aqüicultura la resolució sobre el pagament de l'ajuda.  
7. La resolució de pagament de l'ajuda posa fi a la via administrativa, podent interposar-se davant d'aquesta, amb caràcter potestatiu i en el termini d'un mes, recurs de reposició davant la persona titular de la conselleria amb competència en pesca marítima, de conformitat amb el que es disposa en la legislació de procediment administratiu comú vigent. El recurs contenciós administratiu es podrà interposar de conformitat amb el que es disposa en la Llei 29/1998, de 13 de juliol, reguladora d'aquesta jurisdicció.  
  
Article 19. Bestretes  
No es permetrà la realització de bestretes ni pagaments a compte de l'ajuda preparatòria concedida.  
  
  
Capítol IV  
Controls i reintegrament d'ajuda  
  
Article 20. Actuacions de comprovació, control i inspecció de les ajudes  
1. L'òrgan concedent de les ajudes té la facultat per a fer els controls que considere necessaris per a comprovar les dades que justifiquen l'atorgament de l'ajuda i inspeccionar les actuacions per a comprovar que es compleix la destinació de les ajudes, els requisits i els compromisos establits en aquestes bases reguladores i la normativa sobre controls que regula les ajudes finançades pel Fons Europeu Marítim, de Pesca i d'Aqüicultura (FEMPA). A més, d'acord amb el que s'estableix en la disposició addicional huitena de la Llei orgànica 3/2018, de 5 de desembre, i en l'article 4 de la Llei 40/2015, d'octubre, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
Els controls es realitzaran d'acord amb el pla de controls establit per l'OIG (òrgan intermedi de gestió) per a les ajudes finançades pel FEMPA.  
2. L'exercici d'aquestes funcions d'inspecció i control inclou les actuacions dirigides a la prevenció i detecció de frau, d'acord amb el que s'estableix en l'RDC i en l'RFEMPA.  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançades totalment o parcialment a càrrec de fons procedents de la Unió Europea en el marc de qualsevol de les convocatòries per a la concessió d'ajudes objecte d'aquestes bases, podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a aquest efecte per aquest servei en l'adreça web https://www.igae.pap.hacienda.gob.es/sitios/igae/es-es/snca/Paginas/ComunicacionSNCA.aspx, en els termes establits en la Comunicació 1/2007, de 3 d'abril, del servei esmentat.  
  
3. D'acord amb l'article 46.2 de la Llei 38/2003, de 17 de novembre, general de subvencions, la negativa a complir l'obligació de les persones beneficiàries o tercers de prestar col·laboració i facilitar documentació que els siga requerida en l'exercici d'aquestes funcions d'inspecció i control es considerarà resistència, excusa, obstrucció o negativa i, per tant, causa de revocació i reintegrament, si és el cas, de l'ajuda, sense perjudici de les sancions que puguen correspondre.  
4. Una unitat de verificació independent durà a terme les verificacions de gestió sobre una mostra d'expedients seleccionada en funció de criteris de risc. Aquestes verificacions hauran d'incloure comprovacions administratives de les reclamacions de pagament presentades pels beneficiaris i comprovacions de les operacions sobre el terreny, per a comprovar:  
a) que els productes i serveis cofinançats s'han entregat i prestat mitjançant l'anàlisi de l'EDLP presentada.  
b) que l'operació compleix el dret aplicable, les condicions del programa i les condicions perquè l'operació reba ajuda mitjançant una revisió completa de l'expedient  
c) que s'ha pagat l'import de la despesa declarada pels beneficiaris en relació amb aquests costos mitjançant l'anàlisi dels justificants de despesa i pagament presentats juntament amb la sol·licitud de pagament  
d) que els beneficiaris mantenen registres comptables independents o utilitzen codis de comptabilitat apropiats per a totes les transaccions relacionades amb l'operació. Aquest extrem es comprovarà amb l'anàlisi de la comptabilitat del beneficiari.  
  
Article 21. Reintegrament  
1. Els procediments de reintegrament de subvencions s'hauran de regir pel que es disposa en l'article 42 de la Llei 38/2003, de 17 de novembre, general de subvencions, i en l'article 172 de la Llei 1/2015, de 6 de febrer, de la Generalitat.  
2. Serà procedent el reembossament de les quantitats percebudes i l'exigència de l'interés de demora, tal com s'indica en l'article 16 de la Llei 1/2015, de 6 de febrer, de la Generalitat, corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, general de subvencions.  
Així mateix, si qualsevol de les situacions a què fa referència l'article 6.2 a es produeixen durant el període comprés entre la presentació de la sol·licitud d'ajudes i els cinc anys següents a la realització del pagament final, es recuperarà de l'operador el suport concedit pel FEMPA en resposta a aquesta sol·licitud, de conformitat amb l'article 44 de l'RFEMPA i l'article 103 de l'RDC.  
3. La persona titular de la direcció territorial de la conselleria amb competències en pesca marítima i aqüicultura haurà d'iniciar el procediment de reintegrament de la subvenció i s'instruirà un expedient, amb audiència prèvia de l'entitat interessada, de devolució d'ajudes.  
Una vegada tramitat el procediment de reintegrament, la persona titular de la direcció territorial de la conselleria amb competències en pesca marítima i aqüicultura enviarà l'expedient amb la proposta que corresponga a la persona titular de la direcció general amb competència en pesca marítima i aqüicultura, per a la resolució.  
  
Article 22. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats podran donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Capítol V. RÈGIM I PROCEDIMENT SANCIONADOR  
Article 23. Responsabilitats i règim sancionador  
El règim de responsabilitats, infraccions i sancions aplicable és el previst en el títol IV de la Llei 38/2003, de 17 de novembre, general de subvencions.  
  
  
  
  
  
  
TÍTOL II  
Convocatòria de l'ajuda preparatòria   
per a l'elaboració de les EDLP  
  
Article 24. Convocatòria  
Es convoca l'ajuda preparatòria per a l'elaboració de les estratègies de desenvolupament local participatiu en el sector pesquer (EDLP) a la Comunitat Valenciana per al període de programació del Fons Europeu Marítim, de Pesca i Aqüicultura (FEMPA) 2021-2027, regulades segons el que s'estableix en el títol I d'aquesta ordre.  
  
Article 25. Finançament i import de l'ajuda preparatòria  
1. L'import de les despeses previstes en aquesta ordre, destinades a l'ajuda preparatòria, es finançarà a càrrec del capítol 4 del pressupost de despeses de 2023 de l'aplicació pressupostària 56.11.54.0104.707.46, codi línia S7746000  
2. L'ajuda preparatòria està cofinançada en un 70 % per la Unió Europea mitjançant el Fons Europeu Marítim, de Pesca i d'Aqüicultura, sent la contribució financera aportada per la Comunitat Valenciana el 30 % restant, tal com es determina en el Programa espanyol del FEMPA, aprovat per Decisió d'execució de la Comissió, de 29 de novembre de 2022.  
  
Article 26. Forma i termini de presentació de les sol·licituds  
1. El termini per a la presentació de sol·licituds d'ajuda serà d'un mes a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana, sense poder ser admeses a tràmit les sol·licituds que es presenten fora d'aquest termini, i es resoldrà la seua inadmissió, que haurà de ser notificada als interessats en els termes previstos en els articles 40 i següents de la Llei 39/2015, d'1 d'octubre, del procediment administratiu comú.  
  
Les entitats candidates per a l'elaboració de les estratègies de desenvolupament local participatiu, de conformitat amb el que s'estableix en l'article 14 de la Llei 39/2015, d'1 d'octubre, del procediment administratiu comú, estan obligades a relacionar-se amb la Generalitat a través de mitjans electrònics, per la qual cosa hauran de presentar la sol·licitud telemàticament a través de la seu electrònica de la Generalitat Valenciana en l'adreça d'internet https://.sede.gva.es/proc24625, utilitzant els corresponents models normalitzats disponibles en aquesta.  
Per a accedir de manera telemàtica al procediment, s'haurà de disposar de signatura electrònica avançada, amb el certificat qualificat de representant d'entitat, emesos per l'Autoritat de Certificació de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/sede\_certificados).  
Quan es vulga tramitar un procediment en representació de persones jurídiques, es podrà atorgar aquesta representació a través del Registre de representants de l'ACCV (https://www.accv.es/vl/servicios/ciudadanos-y-autonomos/registro-de-representantes/). L'accés a aquest registre per part dels representats pot fer-se utilitzant un certificat qualificat de representant d'entitat.  
Les sol·licituds presentades han de signar-se amb el certificat digital de la jurídica que presenta la sol·licitud o, si és el cas, amb el certificat digital del seu representant. Així mateix, els restants documents que s'adjunten, quan siga procedent, hauran d'estar signats electrònicament per aquells que siguen competents per a això.  
Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat, a través de l'adreça d'internet https://.sede.gva.es/proc24625  
En el cas que alguna de les entitats sol·licitants presente la seua sol·licitud presencialment, se li requerirà perquè l'esmene a través de la seua presentació electrònica en els termes previstos en l'article 68.4 de l'esmentada Llei 39/2015, d'1 d'octubre, del procediment administratiu comú. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
  
2. L'òrgan gestor té la facultat per a fer els controls que considere necessaris per a comprovar les dades que justifiquen la selecció de les entitats beneficiàries i d'inspeccionar les actuacions per a comprovar que es compleix amb els requisits i els compromisos establits en aquestes bases reguladores i la resta de normativa d'aplicació.  
  
3. El formulari de sol·licitud de concessió d'ajuda incorpora les següents declaracions responsables que hauran de ser subscrites en tot cas per les entitats sol·licitants:  
a) Declaració responsable del compliment dels requisits exigits per a obtindre la condició d'entitat beneficiària i comprometre's a aportar la documentació exigida en les bases reguladores.  
b) Declaració responsable de no estar incursa en cap de les prohibicions establides en l'article 13 de la Llei 38/2003, de 17 de novembre, general de subvencions.  
c) Declaració responsable de no haver comés una infracció greu o delicte o frau o haver participat en l'explotació, gestió o propietat de vaixells pesquers inclosos en la llista de vaixells de la Unió que practiquen pesca il·legal, no declarada i no reglamentada (INDNR), en els termes i terminis establits en l'article 11 de l'RFEMPA.  
  
d) Declaració responsable del compliment de la normativa d'integració laboral de persones amb discapacitat conforme al Decret 279/2004, de 17 de desembre.  
e) Declaració responsable de no trobar-se en situació de crisi conforme a la normativa comunitària ni tindre pendents de recuperació ajudes a conseqüència d'una decisió prèvia de la Comissió Europea que les declare il·legals i incompatibles amb el mercat comú.  
f) Declaració responsable de comunicar qualsevol variació que afecte les dades i la documentació entregada a l'Administració en el context de tramitació d'aquesta ajuda.  
g) Declaració responsable de facilitar en tot moment la realització dels controls necessaris per a comprovar la correcta concessió de l'ajuda.  
h) Declaració responsable d'informar les persones de les quals aporte dades o documentació en aquest procediment de:  
1r) La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
2n) La possibilitat que l'Administració faça consultes relacionades amb les seues dades per a comprovar, entre altres aspectes, la seua veracitat. Si aquesta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recaptat aquesta autorització, que ha d'estar disponible a requeriment de l'Administració en qualsevol moment.  
3r) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
i) Declarar si s'han obtingut subvencions o ajudes per a la mateixa finalitat i, en cas que hagen sigut sol·licitades altres subvencions o ajudes procedents de qualsevol administració o ens públic o privat, nacional o internacional, haurà d'especificar-se.  
j) Declaració responsable que els treballs relatius a la preparació de les EDLP no es troben acabats.   
4. Mitjançant la presentació de la sol·licitud, l'entitat sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, quedant a la disposició de la Generalitat per a les comprovacions, els controls i les inspeccions posteriors que s'estimen oportunes, incloent-hi l'acarament de les còpies aportades, per a la qual cosa podrà requerir-se l'exhibició del document original, sense perjudici de les facultats de comprovació, control i inspecció que tenen atribuïdes les administracions públiques.  
  
Article 27. Documentació que ha d'acompanyar la sol·licitud d'ajuda  
  
1. Les entitats sol·licitants hauran d'aportar amb la sol·licitud d'ajuda degudament omplida la següent documentació, sempre que no l'hagen aportada en el procediment per a ser seleccionades com a candidates a l'elaboració d'EDLP:  
a) Acreditació de la identitat de la persona jurídica sol·licitant, en cas de no autoritzar-ne la consulta per l'òrgan gestor del procediment.  
b) En el cas de representants, documentació acreditativa de la representació que tinga la persona que compareix en lloc del sol·licitant, en cas de no autoritzar-ne la consulta per l'òrgan gestor del procediment.  
c) Acreditació d'estar al corrent de les obligacions tributàries, estatals i autonòmiques i amb la Seguretat Social, en cas de no autoritzar o oposar-se a la consulta per l'òrgan gestor del procediment.  
d) Documentació acreditativa de la vàlida constitució i inscripció registral i acreditació de la representació del signant de la sol·licitud.  
  
e) Còpia de l'acta fundacional de l'associació.  
f) Còpia dels estatuts de l'entitat.  
g) Acreditació de la titularitat real tal com es defineix en l'article 3.6 de la Directiva 2015/849. La titularitat real s'acreditarà mitjançant acta notarial o certificat del registre mercantil. Dels titulars reals, s'haurà de subministrar la següent informació:  
i) Nom i cognoms  
ii) Data de naixement  
iii) Número d'identificació fiscal  
h) Relació actualitzada de socis.  
i) Certificat de l'acord de l'òrgan rector de l'entitat, en què s'autoritza el seu representant a formular la sol·licitud.  
j) S'haurà d'aportar el certificat d'antecedents penals amb la totalitat dels antecedents no cancel·lats que tinguera l'entitat sol·licitant en el moment de la presentació de la sol·licitud d'ajuda.  
k) Memòria resum en què s'indiquen les actuacions necessàries previstes per a elaborar i desenvolupar l'estratègia. Per a poder avaluar la sol·licitud, s'haurà de presentar un pla i un cronograma amb la formació o l'assessorament extern, així com una previsió del pressupost d'aquesta.  
l) La fitxa d'indicadors, que estarà disponible en la seu electrònica de la Generalitat Valenciana, omplida amb les previsions que s'assoliran amb la realització de l'operació.  
L'acreditació de la documentació indicada s'ha d'efectuar sense perjudici del que estableix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
2. Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada ha d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, les dades del Registre públic concursal i el Registre de representants de l'Agència de Tecnologia i Certificació Electrònica de la Comunitat Valenciana (ACCV). No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que estableix la disposició addicional huitena de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
  
Article 28. Documentació que ha d'acompanyar la sol·licitud de pagament  
Amb la sol·licitud de pagament de l'ajuda preparatòria degudament omplida, haurà d'aportar-se la següent documentació:  
1. L'Estratègia de desenvolupament local participatiu en el sector pesquer (EDLP), d'acord amb el que s'indica en l'article 35 i en el model d'EDLP, que estarà disponible en la seu electrònica de la Generalitat Valenciana. La presentació d'aquest document d'acord amb el contingut indicat en el model serà imprescindible per al pagament de l'ajuda preparatòria.  
2. L'entitat sol·licitant haurà d'indicar en la sol·licitud el codi IBAN d'un compte bancari, en el qual figure com a titular, per al pagament de l'ajuda.  
En cas de ser un nou perceptor o que el compte no es trobe d'alta en la base de dades de domiciliació de pagaments del sistema comptable de la Generalitat (CONTAG), aquesta actuació s'haurà de fer de manera telemàtica a través de la seu electrònica de la Generalitat (sede.gva.es/proc22648), d'acord amb el que es preveu en l'article 6 de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
3. S'haurà d'aportar el certificat d'antecedents penals amb la totalitat dels antecedents no cancel·lats que tinguera l'entitat sol·licitant en el moment de la presentació de la sol·licitud d'ajuda.  
4. Memòria justificativa de les despeses efectuades durant la preparació de les EDLP, segons indica el model disponible en la seu electrònica de la Generalitat Valenciana, en què s'haurà d'indicar, entre altres aspectes, la relació de justificants de pagament efectuats i els documents de pagament que justifiquen les despeses realitzades:  
a) Factures originals que hauran de complir amb els requisits establits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació i que contindran com a mínim les següents dades:  
1r) Nom i cognoms o denominació social, número d'identificació fiscal i domicili de l'expedidor i dels destinataris.  
2n) Descripció de l'operació i contraprestació total  
3r) Base imposable. Tipus tributari i quota repercutible.  
4t) Lloc i data d'emissió  
5é) Quan siga procedent, número de sèrie de l'aparell adquirit.  
b) Justificació bancària del pagament que, per a ser vàlids, hauran de permetre identificar:  
1r) La data efectiva d'eixida dels fons  
2n) Al pagador, que haurà de ser el beneficiari de l'ajuda  
3r) Al tercer que percep les quantitats pagades  
4t) L'import que s'ha de justificar, havent de coincidir amb l'imputat en el document de despesa.  
5é) El concepte del pagament  
c) No s'admetran els pagaments en metàl·lic, ni els rebuts d'aquests pagaments podran ser considerats vàlids per a la justificació de despeses elegibles.  
d) Únicament s'abonarà la totalitat de la subvenció concedida si la inversió del projecte ha sigut justificada íntegrament, en un altre cas, només s'abonarà la part de la subvenció proporcional als justificants de despesa aportats, sense perjudici del que s'estableix en el punt anterior i sempre que la inversió realitzada permeta assolir els objectius per als quals es va concedir la subvenció.  
e) El Servei d'Ordenació Pesquera, o les seccions de pesca marítima de les direccions territorials de la conselleria competent en matèria de pesca marítima i aqüicultura, podran, en qualsevol moment, efectuar les visites i comprovacions que considere necessàries per a verificar la realització i el normal funcionament de les actuacions subvencionades o requerir al beneficiari la presentació de qualsevol documentació encaminada a aquesta verificació.  
  
Article 29. Intensitat i establiment de la quantia de l'ajuda preparatòria  
1. L'import global màxim per a l'ajuda preparatòria de totes les entitats candidates a constituir-se com a GALP serà de 150.000 €  
2. L'ajuda preparatòria que podrà rebre cada entitat beneficiària tindrà un import mínim de 33.000 euros i un import màxim per beneficiari de 42.000 euros.  
3. La intensitat màxima d'ajuda podrà arribar al 100 % de la despesa subvencionable.  
4. Les assignacions de les ajudes es realitzaran en funció de les puntuacions obtingudes en la fase d'avaluació de les sol·licituds. S'establirà un import fix de 30.000 € per a totes les entitats beneficiàries que complisquen amb els requisits establits en aquesta ordre, i un import variable que estarà determinat per la puntuació obtinguda en la fase d'avaluació de sol·licituds. Per a això, les sol·licituds s'ordenaran de major a menor en funció de la puntuació obtinguda amb els criteris d'avaluació definits en l'article 16, i es repartirà l'import restant de la següent manera: 40 % a l'entitat que aconseguisca la major puntuació, el 30 % a la segona entitat que obtinga major puntuació, el 20 % a la tercera entitat que obtinga major puntuació i el 10 % a la quarta entitat que obtinga major puntuació; respectant-se sempre el límit màxim indicat en l'apartat 2 d'aquest article.  
  
La comissió d'avaluació haurà de concretar en la proposta de resolució l'import de l'ajuda preparatòria que corresponga a cada entitat beneficiària. Aquesta ajuda es distribuirà entre les entitats candidates seleccionades per elaborar i presentar en termini les EDLP, amb independència que les seues estratègies resulten seleccionades o no.  
5. La presentació de l'EDLP es realitzarà d'acord amb el contingut indicat en el model disponible en la seu electrònica de la Generalitat Valenciana. L'EDLP serà un document imprescindible que haurà de presentar-se junt amb la documentació de pagament de l'ajuda preparatòria.  
  
  
Article 30. Criteris d'avaluació  
Es tindrà en compte el que s'indica en l'article 16 d'aquesta ordre  
  
  
Article 31. Resolució  
1. La persona titular de la direcció general competent en pesca marítima i aqüicultura haurà de resoldre el procediment de concessió en el termini de quinze dies des de la data d'elevació de la proposta de resolució definitiva per part de la Comissió d'Avaluació, i d'acord amb el que es preveu en la legislació de procediment administratiu comú vigent.  
  
2. En la resolució de concessió d'ajuda s'haurà d'establir la data de finalització de l'acció. El termini per a la presentació de la justificació i la sol·licitud de pagament serà de deu dies a partir de la data de finalització de l'acció fixada en la resolució de concessió. No seran admeses a tràmit les sol·licituds de pagament que es presenten fora d'aquest termini, i se'n resoldrà la inadmissió, que haurà de ser notificada als interessats en els termes previstos en els articles 40 i següents de la Llei 39/2015, d'1 d'octubre, del procediment administratiu comú.  
  
3. Mitjançant resolució, s'acordarà tant l'atorgament de les ajudes com la desestimació i la no concessió, per inadmissió, denegació, desistiment, renúncia al dret o la impossibilitat material sobrevinguda. La resolució serà motivada en cas de desestimació i en els casos en què així ho exigisca la llei.  
  
Article 32. Notificació  
1. La resolució del procediment es notificarà a totes les entitats sol·licitants de les ajudes, n'hagen resultat beneficiàries o no, ajustant-se al que es disposa en l'article 40 de la Llei 39/2015, d'1 d'octubre, del procediment administratiu comú. La pràctica de la notificació s'ajustarà a les disposicions contingudes en els articles 42 i 43 de la llei esmentada.  
2. El termini màxim per a dictar i notificar la resolució serà de 3 mesos a comptar des de l'endemà de la finalització del termini de presentació de sol·licituds. El transcurs d'aquest termini sense que s'haja dictat i notificat la resolució legitima els interessats per a entendre desestimada per silenci administratiu la seua sol·licitud.  
  
Article 33. Recurs  
La resolució de les ajudes posa fi a la via administrativa, podent interposar-se davant d'aquesta, amb caràcter potestatiu i en el termini d'un mes, recurs de reposició davant la persona titular de la conselleria amb competència en pesca marítima, de conformitat amb el que es disposa en la legislació de procediment administratiu comú vigent. El recurs contenciós administratiu es podrà interposar de conformitat amb el que es disposa en la Llei 29/1998, de 13 de juliol, reguladora d'aquesta jurisdicció.  
  
  
Article 34. Protecció de dades de caràcter personal  
1. La gestió de les ajudes comporta el tractament de dades de caràcter personal, de manera que s'han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:  
a) Nom del tractament: Ajudes a la pesca del Fons Europeu Marítim, de Pesca i d'Aqüicultura (FEMP/FEMPA).  
b) Responsable del tractament: persona titular de la sotssecretaria de la conselleria competent en matèria d'agricultura.  
c) Finalitat del tractament: La gestió, el seguiment, l'auditoria i l'avaluació d'ajudes en el marc del Fons Europeu Marítim, de Pesca i d'Aqüicultura (FEMP/FEMPA), que han de ser posats a la disposició de les autoritats de gestió, certificació i auditoria.  
d) Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com sol·licitar la limitació o l'oposició al tractament d'aquestes, i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'adreça d'internet següent: https://sede.gva.es/va/inicio/procedimientos'id\_proc=19366.  
e) Reclamacions: sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/va/registre-de-tractaments.  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar dels aspectes següents:  
  
a) La comunicació d'aquestes dades a l'Administració per al tractament en l'àmbit de les seues competències i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
  
TÍTOL III  
Procediment de selecció de les estratègies de desenvolupament local participatiu del sector pesquer (EDLP)  
  
Article 35. Contingut mínim de les estratègies de desenvolupament local participatiu en el sector pesquer (EDLP)  
1. En l'elaboració de les EDLP, les entitats seleccionades com a candidates hauran d'ajustar-se a les disposicions que sobre aquest tema s'indiquen en l'RDC, l'RFEMPA, el Programa espanyol del Fons Europeu Marítim, de Pesca i d'Aqüicultura 2021-2027 i el document de criteris de selecció per a la concessió d'ajudes en el marc del Programa del FEMPA.  
2. Les estratègies hauran de contribuir a possibilitar una economia blava sostenible en les zones costaneres, insulars i interiors, i a fomentar el desenvolupament de les comunitats pesqueres i aqüícoles, tal com estableix l'article 29 de l'RFEMPA.  
3. Les EDLP, en el marc de la prioritat 3 de l'RFEMPA, hauran d'incloure algun dels següents objectius:  
a) Augment del valor, creació d'ocupació, valoració i foment de la participació de dones, atracció de joves i promoció d'innovació en totes les fases de la cadena de producció i subministrament dels productes de la pesca i aqüicultura, i millorar la imatge dels productes i l'activitat productiva a escala local per a la incorporació a la cultura alimentària del territori;  
b) Foment de l'economia blava en zones pesqueres i aqüícoles mitjançant el suport a la diversificació dins o fora del sector de la pesca comercial, a l'aprenentatge permanent i a la creació d'ocupació;  
c) Impuls i aprofitament del patrimoni mediambiental de les zones pesqueres i aqüícoles, incloent-hi les operacions de mitigació del canvi climàtic;  
d) Foment del benestar social i del patrimoni cultural de les zones pesqueres i aqüícoles, incloent-hi el patrimoni cultural pesquer, aqüícola i marítim;  
e) Reforç del paper de les comunitats pesqueres en el desenvolupament local i de la governança dels recursos pesquers i les activitats marítimes locals;  
f) Cooperació.  
4. Les estratègies seran coherents amb les possibilitats i necessitats detectades en el seu àmbit d'actuació, amb l'objectiu polític de la UE sobre l'impuls de les comunitats locals i amb les polítiques europees de Pacte Verd i impuls de l'economia blava. Podran centrar-se en el sector pesquer o ampliar-se i destinar-se a la diversificació de les zones pesqueres. Les estratègies no es limitaran a la mera agrupació d'operacions o de mesures sectorials.  
5. Les EDLP hauran de contindre almenys els següents elements:  
A) Descripció del grup: Dades identificatives del grup, relació de socis amb identificació del seu caràcter públic o privat i sector en el qual s'integren, composició de la junta directiva (càrrecs, noms, representació i funcions), percentatge de representació dels diferents sectors (pesquer, públic, social i econòmic) en el grup, percentatge dels diferents sectors (pesquer, públic, social i econòmic) de dret a vot en els òrgans de govern (assemblea general i junta directiva).  
  
B) Descripció de la zona i població objecte de l'estratègia: haurà d'incloure informació territorial, socioeconòmica i geogràfica.  
• El col·lectiu objecte de l'estratègia serà prioritàriament la població pesquera.  
• Es consideraran termes municipals complets o en alguns casos entitats menors (entitats locals menors, districtes o barris de poblacions grans) sempre que se'n justifique l'homogeneïtat, continuïtat i cohesió territorial costanera.  
C) Anàlisi de les necessitats i potencial de la zona basada en una anàlisi de les debilitats, amenaces, fortaleses i oportunitats (a partir d'ara, anàlisi DAFO) que se centrarà en els trets característics i singulars de la zona.  
D) L'EDLP haurà de contindre una descripció de l'estratègia i els seus objectius, així com una relació prioritzada d'aquests, incloent-hi metes, mesurables quant a productivitat i resultats. Pel que fa als resultats, les metes s'expressaran en termes quantitatius.  
Els objectius prioritaris de l'estratègia descrita podran ser els següents:  
· Suport a la diversificació dins o fora del sector de la pesca comercial.  
· Impuls i aprofitament del patrimoni mediambiental de les zones pesqueres i aqüícoles, incloent-hi les operacions de mitigació del canvi climàtic.  
· Foment del benestar social i millora de la qualitat de vida.  
· Conservació i foment del patrimoni cultural de les zones pesqueres i aqüícoles, incloent-hi el patrimoni cultural pesquer, aqüícola i marítim.  
  
· Augment del valor i la promoció de la innovació en totes les fases de la cadena de producció i subministrament dels productes de la pesca i l'aqüicultura.  
· Creació d'ocupació, suport a l'aprenentatge permanent, l'ocupabilitat i la mobilitat laboral entre les comunitats pesqueres. Es pararà especial atenció a crear noves oportunitats per a joves i dones.  
  
· Reforç del paper de les comunitats pesqueres en el desenvolupament local i de la governança dels recursos pesquers i les activitats marítimes locals.  
· Millorar la imatge dels productes i l'activitat productiva a escala local per a la incorporació a la cultura alimentària del territori.  
· Foment de la pesca costanera artesanal i de l'aqüicultura ecològica.  
· Foment de sistemes alimentaris sostenibles de productes pesquers a escala local  
· Desenvolupament d'oportunitats empresarials vinculades al sector pesquer.  
E) Pla d'acció en el qual es demostre la manera en què els objectius es tradueixen en accions, incloent-hi un pla d'indicadors d'execució, de resultats i d'impacte.  
F) Pla financer per al desenvolupament de l'estratègia.  
G) Capacitat del grup d'acció local: Es detallarà l'experiència del grup en desenvolupament local participatiu o dels seus associats, en cas que siga de nova creació; els espais de treball, oficina i equipament; recursos humans i tècnics per a la gestió de l'EDLP i la seua dinamització en el territori, procediments de contractació, funcions i qualificació, i la capacitat administrativa i financera de l'equip gestor. S'haurà de tindre en compte el personal mínim exigit en l'ordre que regula la selecció d'organitzacions candidates per a preparar les EDLP.  
  
H) Descripció dels sistemes de gestió de projectes i seguiment de l'estratègia que demostre la capacitat del GALP per a posar-la en pràctica. S'hauran d'aportar les següents dades i tindre en compte les següents consideracions:  
· Normes de funcionament i sistema de presa de decisions del grup, responsabilitat dels diferents òrgans, delegacions, drets de vot, majories. El 49 % del pes en els òrgans de govern del grup ha de correspondre a l'àmbit pesquer.  
· Les EDLP tindran un «caràcter dinàmic» que els permeta adaptar-se als canvis que puguen produir-se en el context, el Programa del FEMPA o el territori.  
· Les persones beneficiàries que siguen empreses es limitaran a la categoria de pime, segons la definició de l'annex I del Reglament (UE) 651/2014, de la Comissió, de 17 de juny, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat.  
· Per a establir el percentatge d'ajuda màxima per a projectes presentats per a inversions a l'empara de la corresponent EDLP, per a operacions que es duguen a terme en virtut del títol II, capítol IV, de l'RFEMPA, se seguirà el que indica l'article 41 i l'annex III de l'RFEMPA.  
  
· El terme «beneficiari col·lectiu» ha d'entendre's com una organització reconeguda per l'autoritat responsable com a representant de l'interés dels seus membres, d'un grup de parts interessades o del públic en general. El beneficiari és sempre la mateixa organització col·lectiva i no els seus membres.  
· Són d'«interés col·lectiu» les accions que abasten més que la suma dels interessos individuals dels membres d'un beneficiari col·lectiu, d'un grup de parts interessades o del públic en general  
· Les EDLP podran establir límits d'ajuda màxima inferiors als indicats.  
· En el cas de projectes que no es beneficien de l'exempció d'aplicació de les normes sobre ajudes estatals establides en l'article 10.2 del FEMPA, s'haurà de seguir el que disposa el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, entre les quals està la limitació de no rebre més de 200.000 € d'ajuda en 3 anys consecutius.  
· L'ajuda relativa a l'EDLP podrà incloure actuacions emmarcades en algun dels altres tipus d'activitat previstos en la prioritat 1, la prioritat 2 o la prioritat 4 del programa FEMPA, excepte les de caràcter compensatori, sempre que estiguen incloses en l'estratègia i se'n justifique clarament la gestió i l'impacte local. Quan es concedisca ajuda per a operacions corresponents a altres tipus d'activitat, s'aplicaran les seues respectives condicions i requisits excepte l'expressament indicat en l'annex III, sobre intensitat d'ajuda del Reglament del FEMPA.  
  
· No podran subvencionar-se operacions incloses en l'article 13 del Reglament FEMPA  
· El GALP no podrà ser un beneficiari i executar operacions conforme a l'estratègia.  
· Amb caràcter general, els projectes seleccionats hauran de complir els següents requisits:  
a) Donar suport a l'assoliment de la prioritat 3, enquadrar-se en l'EDLP i contribuir als objectius de l'estratègia aprovada per a la zona pesquera on es desenvoluparan.  
b) Estar localitzats en l'àmbit territorial elegible de cada GALP.  
c) Ser viables tècnicament, financerament i econòmicament, si és el cas.  
d) Ajustar-se a la normativa sectorial (comunitària, estatal i autonòmica) que resulte d'aplicació per a cada tipus de projecte.  
I) Pla de seguiment i avaluació, els resultats del qual, mesurats d'acord amb el descrit en el Pla d'acció, han de presentar-se amb una periodicitat almenys anual en la Direcció General d'Agricultura, Ramaderia i Pesca.  
J) Descripció del procés de participació de la comunitat en l'elaboració de l'estratègia.  
· Calendari de reunions i discussions durant el procés d'elaboració de l'estratègia.  
· Participants en l'elaboració de l'estratègia.  
K) Pla de visibilitat i comunicació del grup.  
L) Fonts d'informació  
6. Les entitats seleccionades com a candidates per a l'elaboració de les EDLP elaboraran les EDLP d'acord amb el contingut indicat en el model que estarà disponible en la seu electrònica de la Generalitat Valenciana.  
  
Article 36. Òrgans competents per a la selecció de les EDLP  
1. La instrucció del procediment per a la selecció de les EDLP correspondrà a la Subdirecció General amb competències en pesca marítima i aqüicultura, que podrà realitzar d'ofici quantes actuacions considere necessàries amb vista a la determinació, el coneixement i la comprovació de les dades en virtut de les quals haja de formular la proposta de resolució.  
2. Es faculta la direcció general amb competències en matèria d'execució de la política pesquera comunitària perquè emeta els actes, les resolucions i les instruccions que siguen precisos per a l'aplicació del títol III d'aquesta ordre.  
  
Article 37. Procediment de selecció d'EDLP  
1. El procediment per a la selecció d'EDLP s'iniciarà a sol·licitud de l'interessat mitjançant la presentació de la seua EDLP junt amb la sol·licitud de pagament de l'ajuda preparatòria.  
2. Una vegada presentades les EDLP, la subdirecció general amb competències en pesca marítima i aqüicultura haurà d'obrir, si és el cas, un procés de diàleg amb les entitats que les han desenvolupades a fi d'introduir les modificacions o correccions que siguen necessàries sobre l'estratègia formulada, per a dotar-la de coherència amb el conjunt de les estratègies projectades a la Comunitat Valenciana.  
3. Per a dur a terme la selecció de les EDLP, es constituirà una comissió de selecció, creada a aquest efecte, composta per la persona titular de la subdirecció general amb competència en pesca marítima i aqüicultura, que la presidirà; la persona titular de la Prefectura de Servei d'Ordenació del Sector Pesquer, i la persona titular de la Prefectura de Secció d'Ordenació Pesquera, en qualitat de vocals, actuant a més un d'ells com a secretari.  
En cas de vacant, absència o malaltia, se substituiran aquests membres pels tècnics adscrits a la conselleria competent en pesca marítima i aqüicultura, que seran designats per la persona titular de la direcció general competent en matèria de pesca marítima i aqüicultura.  
  
Aquesta comissió de selecció haurà d'ajustar el seu funcionament a les previsions establides per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic.  
La comissió de selecció tindrà una composició equilibrada entre homes i dones, tenint en compte les persones titulars i suplents que puguen ser designades.  
La comissió de selecció podrà recaptar quants informes, dades i documents considere convenient per a resoldre els dubtes que es presenten i prendre els acords necessaris.  
4. La comissió de selecció analitzarà les EDLP presentades i, si és el cas, les modificacions i/o correccions produïdes a conseqüència del procés de diàleg amb els candidats, podent requerir als candidats tota la informació que estime necessària, que haurà de ser remesa per aquests en el termini màxim de quinze dies hàbils.  
5. La comissió avaluarà les EDLP d'acord amb els criteris de valoració establits a continuació i les prioritzarà en ordre decreixent segons la puntuació obtinguda. Serà necessari aconseguir una puntuació mínima de 50 punts perquè l'EDLP puga ser seleccionada.  
a) Relatius al territori: màxim 35 punts:  
1r) Nombre de municipis amb ports pesquers marítims inclosos en el territori d'aplicació de l'EDLP: 1 punt / municipi. Màxim: 5 punts.  
  
2n) Nombre de confraries de pescadors en el territori d'aplicació de l'EDLP: 1 punt / confraria. Màxim: 5 punts.  
3r) Població afectada per l'EDLP. El cens dels municipis integrants del territori d'acció de l'EDLP que s'obtindrà sobre la base de la informació del Banc de dades territorial del portal estadístic de la Generalitat Valenciana. Xifres oficials de població dels municipis espanyols: Revisió del padró municipal (https://bdt.gva.es/bdt/res\_optimo.php).  
  
Per a unitats poblacionals diferents del municipi, es consultarà la base de dades de l'INE (https://www.ine.es/dyngs/INEbase/es/operacion.htm'c=Estadistica\_C&cid=7807946483265&menu=resultados&secc=7922744110142&idp=2044448135956)  
En el cas de requerir informació de la qual no es dispose en aquestes fonts, es recorrerà a altres fonts oficials com ara fonts d'àmbit local.  
  
S'assignarà 1 punt / 10.000 habitants. Màxim 10 punts.  
4t) Percentatge de vaixells de la flota en els ports pesquers marítims del territori del grup sol·licitant sobre el total de la Comunitat Valenciana. Es tindran en consideració les últimes dades publicades en l'Informe del sector agrari valencià a data de fi del termini de sol·licitud (https://breu.gva.es/b/nR2e35L2fk). Només es comptabilitzaran els vaixells inscrits en el Registre general de la flota pesquera. S'atorgaran els punts proporcionalment al percentatge que representen en la flota pesquera de la Comunitat Valenciana. Màxim: 5 punts.  
5é) Activitat pesquera (percentatge de les captures declarades en les notes de primera venda de la zona del grup sol·licitant respecte a les captures totals de la Comunitat Valenciana declarades en les notes de primera venda). Es tindran en consideració les últimes dades disponibles d'any tancat en les notes de primera venda declarades en la subdirecció general competent en matèria de pesca marítima i aqüicultura. S'atorgaran els punts proporcionalment al percentatge d'activitat pesquera. Màxim 10 punts.  
b) Relatius al grup: màxim 15 punts:  
1r) Representativitat del sector pesquer dins del total de membres del grup. Es comptabilitzaran les organitzacions de productors de peix, associacions de pescadors, d'aqüicultors, entitats associatives del sector pesquer extractiu i entitats pertanyents al sector transformador i al comercialitzador. S'obtindrà 1 punt per entitat participant. Màxim: 5 punts.  
Per a valorar aquest apartat, les organitzacions i entitats associatives hauran de constar en la relació de socis de l'entitat candidata i estar inscrites en el registre corresponent.  
No es tindran en compte les confraries comptabilitzades en l'apartat a relatiu al territori, subapartat 2n) Nombre de confraries de pescadors en el territori d'aplicació de l'EDLP.  
2n) Experiència en gestió de programes de desenvolupament local i diversificació econòmica. Si els sol·licitants compten amb experiència prèvia en la gestió de programes de desenvolupament local en el marc del Fons Europeu Marítim i Pesquer en períodes de programació anteriors, se'ls atorgarà 10 punts; si tenen experiència en la gestió de programes de desenvolupament local en el marc d'altres fons estructurals i d'inversió europeus en períodes de programació anteriors, se'ls atorgarà 5 punts; si no tenen cap experiència en la gestió de programes de desenvolupament local, se'ls atorgarà 0 punts. L'experiència s'acreditarà a través del Conveni de col·laboració del grup d'acció local amb la Generalitat per a l'aplicació de l'EDLP en períodes anteriors.  
  
  
c) Relatius a l'EDLP: màxim 50 punts:  
1r) Es valorarà la qualitat de l'anàlisi DAFO. La identificació de les fortaleses, debilitats, oportunitats i amenaces, tenint en compte les singularitats de la zona. Màxim: 5 punts.  
2n) Pla d'acció amb objectius, actuacions i mesures, així com indicadors mesurables i concordes al diagnòstic fet. L'estratègia haurà d'incloure alguns dels objectius estratègics definits en el FEMPA i en el programa espanyol. Es valorarà la qualitat i coherència entre les mesures enumerades en el pla d'acció i les línies d'actuació i els objectius estratègics inclosos en aquest. S'atorgarà un màxim de 10 punts.  
  
3r) Contribució de l'estratègia als objectius polítics de la UE sobre l'impuls de les comunitats locals i amb les polítiques europees de Green Deal i impuls de l'economia blava. S'establirà un màxim de 5 punts conformement als següents paràmetres:  
· Estratègia que impulse el creixement i la creació d'ocupació amb especial atenció a noves oportunitats per a joves i dones: 1 punt.  
  
· Estratègia que promoga la diversificació de l'economia local: 1punt.  
· Estratègia que incloga aspectes o elements innovadors o el foment de la innovació a escala local: 1 punt.  
· Estratègia que contribuïsca al principi de desenvolupament sostenible: 1 punt.  
· Estratègia que incloga i justifique un enfocament integrat i multisectorial: 1 punt.  
4t) Coherència del pla financer amb el pla d'acció i amb les mesures que s'hi enumeren. S'atorgarà un màxim de 5 punts.  
5é) Capacitat operativa per a desenvolupar l'EDLP: S'atorgarà un màxim de 5 punts en funció dels recursos humans i tècnics disponibles per al desenvolupament i l'execució de l'EDLP. S'atorgarà 2,5 punts per cada persona amb dedicació del 100 % per a desenvolupar i executar l'EDLP. En el cas de dedicació parcial, s'establirà la puntuació proporcionalment.  
6é) Procediments per a la gestió del programa d'ajudes: Es valorarà els procediments i mecanismes per a una gestió adequada de l'EDLP i per a la valoració, selecció i priorització dels projectes, assegurant la transparència i no discriminació en la presa de decisions. S'atorgarà un màxim de 5 punts.  
7é) Coherència dels indicadors triats en el pla de seguiment amb les mesures enunciades en el pla d'actuació. Es valorarà l'adequació de la tipologia de l'indicador (productiu, de resultat o d'impacte) i el resultat esperat en funció de la mesura i l'objectiu que s'avalua. S'atorgarà un màxim de 5 punts.  
8é) Qualitat de procés participatiu per a l'elaboració de l'EDLP. Es valorarà una participació real i demostrable, no podent-se reduir a una simple informació o consulta, sinó que inclourà una participació de la comunitat, oberta a tots els sectors públics i privats del territori. S'hauran d'identificar els agents que hi van participar, els espais de treball i els suports i mitjans emprats. Es podrà donar suport al procés amb informació de caràcter gràfic o amb dossier de notícies. S'atorgarà un màxim de 5 punts.  
9é) Pla de visibilitat. Es valorarà les accions de difusió en relació amb la dinamització del programa d'ajudes, establint un calendari i definint l'impacte esperat de cada acció proposada. S'atorgarà un màxim de 5 punts.  
6. En el cas de no aconseguir la puntuació mínima per a ser seleccionada o hi haja incompliment d'algun requisit, la comissió de selecció, abans d'elevar la seua proposta, haurà de donar tràmit d'audiència a l'entitat interessada, concedint-li un termini de deu dies perquè al·legue el que considere convenient, d'acord amb el que s'estableix en l'article 82 de la Llei 39/2015, d'1 d'octubre, del procediment administratiu comú.  
7. La comissió de selecció, una vegada adoptada la seua decisió, elevarà la proposta de resolució a la Direcció General d'Agricultura, Ramaderia i Pesca.  
8. En la proposta de resolució es manifestarà que la documentació presentada és correcta i compleix amb els requisits per a ser seleccionada. A més, s'haurà d'incloure la valoració obtinguda d'acord amb els criteris de puntuació establits en l'apartat 4 d'aquest article.  
  
Article 38. Resolució  
1. La persona titular de la direcció general competent en pesca marítima i aqüicultura haurà de resoldre la selecció de les estratègies de desenvolupament local en el termini d'un mes des de la data d'elevació de la proposta de resolució, i d'acord amb el que es preveu en la legislació de procediment administratiu comú vigent.  
2. En la resolució s'aprovaran l'EDLP i el grup que l'haja presentada, i es disposarà l'assignació pressupostària que corresponga per a tot el període. L'assignació inicial de pressupost per a distribuir entre les estratègies dels diferents candidats es farà en proporció a la puntuació obtinguda en la fase de valoració i selecció de l'EDLP i el que s'estableix en l'article 43 d'aquesta ordre. L'import assignat inclourà els costos de funcionament i animació. Es distribuirà el total del pressupost disponible.  
El pressupost assignat a cada estratègia podrà variar en funció del grau d'execució del total de les EDLP i de les disponibilitats pressupostàries existents durant tot el període de programació.  
3. Tota alteració de les condicions tingudes en compte per a l'elecció de l'EDLP i la designació del GALP que supose l'incompliment dels compromisos assumits en la candidatura o del que s'estableix en aquesta ordre de convocatòria podrà donar lloc a la revocació de la condició de GALP.  
4. El grup d'acció local de pesca funcionarà sota la figura d'«entitat col·laboradora» dependent directament de l'organisme intermedi de gestió, i s'haurà de formalitzar a aquest efecte un conveni de col·laboració. Aquesta entitat es regirà per la normativa autonòmica en matèria de subvencions, així com per la Llei 38/2003, de 17 de novembre, general de subvencions. En el conveni que se subscriga s'establiran les funcions i la composició del comité de seguiment de cada EDLP.  
  
  
Article 39. Notificació  
1. La resolució del procediment es notificarà a les entitats beneficiàries ajustant-se al que es disposa en l'article 40 de la Llei 39/2015, d'1 d'octubre, del procediment administratiu comú. La pràctica de la notificació s'ajustarà a les disposicions contingudes en els articles 42 i 43 de la llei esmentada.  
2. El termini màxim per a dictar i notificar aquesta resolució serà de 3 mesos a comptar des de l'endemà de presentació de les sol·licituds de pagament de l'ajuda preparatòria en el registre electrònic. El transcurs d'aquest termini sense que s'haja dictat i notificat la resolució legitima les entitats interessades per a entendre desestimada per silenci administratiu la seua sol·licitud.  
  
Article 40. Acceptació  
En el termini de deu (10) dies des de la notificació de la resolució, les entitats hauran de comunicar l'acceptació o rebuig de la selecció de l'estratègia i el seu reconeixement com a grup d'acció local pesquer en el seu àmbit territorial. En cas de no fer-ho, s'entendrà tàcitament acceptada.  
  
Article 41. Conveni de col·laboració  
1. Aprovades les estratègies de desenvolupament local participatiu de les entitats candidates, i una vegada siguen reconegudes com a GALP, s'emmarcaran sota la figura d'«entitat col·laboradora» dependent directament dels organismes intermedis de gestió, per a la qual cosa es formalitzaran els corresponents convenis de col·laboració, d'acord amb el que es preveu en la Llei 38/2003, de 17 de novembre, general de subvencions, que les defineix en el seu article 12 com «aquelles que, actuant en nom i per compte de l'òrgan concedent a tots els efectes relacionats amb la subvenció, col·laboren en la gestió de la subvenció sense que es produïsca un lliurament i una distribució previs dels fons rebuts».  
2. En el conveni de col·laboració es regularan les condicions i obligacions assumides per l'entitat col·laboradora i es tindrà en compte el que s'estableix en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat.  
Finalment, en el conveni s'haurà d'esmentar que, d'acord amb l'article 33 de l'RDC, els GALP assumeixen de manera exclusiva les següents funcions:  
a) Creació de capacitats dels actors locals per a desenvolupar i executar les operacions;  
b) Elaborar un procediment i criteris de selecció d'operacions, que siguen transparents i no discriminatoris, que eviten conflictes d'interés i garantisquen que cap grup d'interés concret controla les decisions de selecció. A més, hauran de preveure la manera d'elecció dels projectes propis (aquells en què el beneficiari de la subvenció és el mateix GALP), sense que s'evite la concurrència competitiva amb els projectes presentats per tercers, si és el cas;  
c) Preparació, elaboració i publicitat de les convocatòries de propostes;  
d) Selecció d'operacions, fixar intensitat i l'import d'ajuda i presentar les propostes a l'organisme responsable per a la verificació final de l'admissibilitat abans de l'aprovació;  
e) Seguiment dels avanços realitzats en la consecució dels objectius de l'estratègia;  
f) Avaluació de l'execució de l'estratègia.  
3. Els convenis hauran d'incorporar els quadres financers d'execució i la normativa vigent en gestió d'ajudes prevista en el Programa espanyol del FEMPA 2021-2027, així com les condicions en les quals cada GALP exercirà les seues tasques i les seues responsabilitats quant a gestió i control.  
  
Article 42. Costos de funcionament i animació  
1. Segons el que s'estableix en l'article 341.c i 34.2 de l'RDC i en el Programa espanyol del FEMPA 2021-2027, es donarà suport a la gestió, el seguiment i l'avaluació de l'EDLP a través d'una ajuda als costos de funcionament i animació que en cap cas superarà el 25 % de la contribució pública total a l'estratègia.  
2. En el conveni es preveurà, en funció de l'assignació pressupostària per a l'EDLP, la dotació d'aquesta ajuda per a tot el període. Anualment, mitjançant resolució del titular de la direcció general amb competències en pesca marítima, s'establiran els imports màxims d'ajuda, ajustant-se la distribució dels imports màxims concedits en funció de la implementació real de l'estratègia en el territori. En el conveni es regularan les despeses subvencionables, la intensitat de la subvenció i el procediment de justificació i pagament.  
  
Article 43. Finançament de l'EDLP  
1. Les estratègies de desenvolupament local es finançaran segons establisca el pla financer del Programa espanyol del FEMPA 2021-2027 en la prioritat 3 per a la Comunitat Valenciana.  
2. El finançament de les EDLP seleccionades s'establirà de la següent manera:  
- Per a cadascuna de les EDLP seleccionades s'assignarà un import fix de 2.800.000 €.  
- Posteriorment, es repartirà un import d'1.600.000 € en funció de la puntuació obtinguda per cadascuna de les EDLP seleccionades. Per a això, les sol·licituds s'ordenaran de major a menor en funció de la puntuació obtinguda amb els criteris d'avaluació definits en l'article 37, i es repartirà l'import variable de la següent manera: 40 % a l'entitat que aconseguisca la major puntuació, el 30 % a la segona entitat que obtinga major puntuació, el 20 % a la tercera entitat que obtinga major puntuació i el 10 % a la quarta entitat que obtinga major puntuació.  
  
El finançament de cadascuna de les EDLP podrà variar entre un màxim de 3.440.000,00 € i un mínim de 2.960.000,00 €  
2. Els quadres financers assignats a cada EDLP en els convenis de col·laboració subscrits amb els GALP podran patir modificacions com a conseqüència, entre altres circumstàncies, de reprogramacions o de la redistribució de fons entre els GALP.  
Respecte a aquest últim supòsit, en el cas de retard en l'execució del programa d'ajudes de l'EDLP, i de cara a un millor compliment de la prioritat 3 en el seu conjunt, es podrà ajustar, d'ofici, la contribució financera posada a la disposició d'un GALP a l'evolució del programa d'ajudes de la seua estratègia, llevant dotació financera a aquells GALP amb menor grau d'execució i reassignant les dotacions procedents d'aquests ajustos a aquells GALP amb major grau d'execució.  
  
Les regles per a dur a terme el seguiment del grau d'execució de l'estratègia que afecte el finançament global d'aquesta i el procediment de redistribució de fons es definiran amb detall en el Conveni de col·laboració.  
En el cas que durant el període d'execució de la prioritat 3 a la Comunitat Valenciana aquesta es dote amb fons addicionals, es distribuiran entre els GALP sense necessitat de nova convocatòria a aquest efecte. Si la dotació de fons addicionals es produeix en els tres primers anys d'execució de la prioritat, la distribució entre els GALP es farà en la mateixa proporció en què es faça el repartiment inicial de fons vinculat a la selecció dels GALP.  
Qualsevol assignació posterior de fons als GALP podrà tindre en compte, a més de les puntuacions emprades en l'assignació inicial, criteris d'eficàcia i eficiència, entre els quals caldria considerar:  
a) Nivell d'execució de fons.  
b) Nivell de compromís de fons.  
c) Les incidències en la gestió del procediment i en la tramitació d'expedients.  
3. Els quadres financers assignats a cada EDLP s'executaran d'acord amb una ordre, pendent de publicació, que regularà les ajudes a projectes desenvolupats dins de les EDLP i a través de les convocatòries que periòdicament es publicaran durant el període de programació FMEPA 2021-2027.  
  
Article 44. Modificació de les EDLP durant el període d'aplicació d'aquesta  
1. Una vegada aprovades les estratègies de desenvolupament local, les modificacions de contingut seran autoritzades per la direcció general amb competències en matèria pesquera, amb petició i justificació prèvies del GALP, tenint en compte els resultats del procés d'avaluació, o bé per a donar resposta a causes extraordinàries.  
2. A fi d'impulsar una major flexibilitat en la gestió financera de l'EDLP que permeta una ocupació més eficaç del pressupost de la prioritat 3 al llarg del període FEMPA 2021-2027, el GALP podrà transferir un 15 % de l'assignació financera entre objectius estratègics, amb una comunicació prèvia a la Direcció General de Desenvolupament Pesquer, i sense necessitat d'autorització prèvia. L'entitat haurà d'aportar l'EDLP amb les modificacions introduïdes en el pla financer.  
3. En tot cas, les modificacions que suposen una alteració de les circumstàncies tingudes en compte per a la selecció de les estratègies de desenvolupament local i dels GALP podran donar lloc a la modificació de la resolució de concessió.  
  
Article 45. Recurs  
La resolució no posa fi a la via administrativa, i contra aquesta es podrà interposar, en el termini d'un mes quan es tracte de resolució expressa, o en cas de desestimació per silenci administratiu en qualsevol moment a partir de l'endemà e produir-se els efectes del silenci administratiu, recurs d'alçada davant la persona titular de la secretaria autonòmica amb competències en pesca marítima, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú. El recurs contenciós administratiu es podrà interposar de conformitat amb el que es disposa en la Llei 29/1998, de 13 de juliol, reguladora d'aquesta jurisdicció.  
  
  
Disposició derogatòria única  
  
Derogació de normativa  
Queden derogades totes les disposicions d'igual o inferior rang que s'oposen al que es disposa en aquesta ordre  
  
  
  
  
Disposició final primera. Habilitació  
S'habilita la persona que ocupa la direcció general amb competències en matèria de pesca per a dictar els actes i les disposicions necessaris per a la interpretació, l'aplicació i el desplegament del que s'estableix en l'ordre.  
  
Disposició final segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 10 d'agost de 2023  
  
El conseller d'Agricultura, Ramaderia i Pesca  
JOSÉ LUIS AGUIRRE LARRAURI